b'\n_START_ARTICLE_\nTrapistovski samostan Marijinega odre\xc5\xa1enja Rajhenburg\n_START_PARAGRAPH_\nTrapistovski samostan Marijinega odre\xc5\xa1enja Rajhenburg, tudi Opatija Rajhenburg, na Gradu Rajhenburg v Brestanici (takrat Rajhenburg) je bil edini samostan reda trapistov v Sloveniji, ter eden izmed treh samostanov tega reda v Kraljevini Jugoslaviji.\n_START_SECTION_\nZgodovina\n_START_PARAGRAPH_\nKo je leta 1880 francoska oblast razpustila Trapistovski samostan Notre Dame des Dombes v bli\xc5\xbeini Lyona, so se tamkaj\xc5\xa1nji menihi leta 1884 preko Dunaja in Gradca naselili na Slovenskem, kjer so tri leta popreje, s sredstvi brata Gabriela Girauda, kupili Grad Rajhenburg, ki ga je prodajal tedanji lastnik baron Christian Esebech. Z gradom vred so kupili tudi obse\xc5\xbena zemlji\xc5\xa1\xc4\x8da v okolici gradu, vinograde na Sremi\xc4\x8du s kletmi, posest Sotelsko, gozdove v Ma\xc4\x8dkovcih, \xc5\xa0edmu in Brezju. 21. aprila 1881 je v Rajhenburg pri\xc5\xa1lo prvih sedem menihov.\n_START_SECTION_\nTrapisti v Brestanici\n_START_PARAGRAPH_\nMenihi so grad preuredili za potrebe svojega samostana, pozidali so hodnike, saj je moral biti vhod v vsak prostor s hodnika, uredili prostor za opata, sobo za priorja - opatovega namestnika, in knji\xc5\xbenico. S\xc4\x8dasoma so uredili posebno sobo za novince s tridesetimi posteljami, bolni\xc5\xa1ni\xc4\x8dni del s posebno kapelico, naredili \xc5\xa1e majhno jedilnico, ra\xc4\x8dunovodsko pisarno, knjigoveznico in shrambo. V pritli\xc4\x8dju gradu so uredili prostore za sirarno, shrambo, kuhinjo, pekarno in umivalnico, v kleteh pa shrambe za krompir in vinsko klet, v dveh prostorih pa so zoreli siri._NEWLINE_Iz gradiva Muzeja novej\xc5\xa1e zgodovine - enote Brestanica, je razbrati, da so brestani\xc4\x8dani v za\xc4\x8detku imeli menihe za \xc4\x8dudake, o njih so govorili kot o tistih, ki mol\xc4\x8dijo kot lipov bog in spijo v krstah, kmalu pa so za\xc4\x8deli ceniti njihovo delo in napredek, ki so ga prina\xc5\xa1ali v kraj. Da so se menihi lahko med seboj sporazumevali, so uvedli znakovno govorico gluhih._NEWLINE_Po pravilu \xc2\xbbVse, kar potrebuje\xc5\xa1 za svoje \xc5\xbeivljenje, naredi sam\xc2\xab, so se trapisti ukvarjali z razli\xc4\x8dnimi vejami gospodarstva. Obdelovali so obse\xc5\xbena posestva, s seboj so prinesli nove kulture in strojni na\xc4\x8din obdelovanja zemlje. \xc5\xbde leta 1929 so kupili traktor, ki je bil prvi v Posavju. Kljub temu, da mesa niso u\xc5\xbeivali, so zgradili hleve, redili veliko \xc5\xbeivine in iz mleka izdelovali znani sir trapist. Vzorno so skrbeli tudi za vinograde, pridelovali vino in izdelovani tudi pene\xc4\x8de vino. Prvi v Posavju so za\xc4\x8deli \xc5\xa1kropiti vinsko trto proti peronospori z raztopino modre galice, zasadili so veliko sadnega drevja in se ukvarjali tudi s \xc4\x8debelarstvom. Poleg tega so poznali \xc5\xa1e razli\xc4\x8dne vrste obrti, \xc4\x8devljarsko, kroja\xc5\xa1ko, kova\xc5\xa1ko, mizarsko in kolarsko, imeli so svojo kova\xc4\x8dnico, mlin, \xc5\xbeago, vrtnarijo in cvetli\xc4\x8darno. _NEWLINE_\xc5\xbde leta 1896 so prvi na Slovenskem pri\xc4\x8deli z industrijsko proizvodnjo \xc4\x8dokolade, \xc4\x8dokoladnih izdelkov in likerjev. Za pogon strojev pod gradom, so na potoku Brestanica, zgradili lastno hidroelektrarno, ki je bila prva tovrstna na Spodnjem \xc5\xa0tajerskem. Uvedli so tudi telefon (samo dvajset let po njegovem izumu) in zgradili tiskarno, v kateri so tiskali knjige, bro\xc5\xa1ure, razglednice, ovitke za \xc4\x8dokolado in nalepke za likerje. Njihove kakovostne izdelke je kupoval celo cesarski dvor na Dunaju, zato je cesar Franc Jo\xc5\xbeef leta 1912 brestani\xc5\xa1kim trapistom podelil priznanje za kakovost izdelkov in naziv "Imperial", ki je postal blagovna znamka njihovih proizvodov._NEWLINE_27. decembra 1923 so samostan obiskali romarji iz Zagreba, \xc4\x8dlani Marijine kongregacije iz Bazilike Srca Jezusovega. Izlet je organiziral in vodil zagreb\xc5\xa1ki gimnazijski profesor, danes bla\xc5\xbeeni Ivan Merz. Med udele\xc5\xbeenci je bil tudi takratni maturant, kasnej\xc5\xa1i kardinal Franjo \xc5\xa0eper._NEWLINE_Med nem\xc5\xa1ko okupacijo leta 1941 je bil samostan razpu\xc5\xa1\xc4\x8den, v njem so nacisti uredili najve\xc4\x8dje preselitveno tabori\xc5\xa1\xc4\x8de za izgon Slovencev na Slovenskem. Avgusta 1941 so izgnali tudi 35 menihov, ki so na\xc5\xa1li zato\xc4\x8di\xc5\xa1\xc4\x8de v Trapistovskem samostanu Marije Zvezde Banja Luka (edinem \xc5\xa1e danes delujo\xc4\x8dem trapistovskem samostanu na obmo\xc4\x8dju biv\xc5\xa1e Jugoslavije). Menihi so se po vojni leta 1945 vrnili iz izgnanstva v Brestanico. Dokon\xc4\x8dno je bil samostan razpu\xc5\xa1\xc4\x8den dve leti kasneje 1947, ko je nova oblast nacionalizirala vse njihovo premo\xc5\xbeenje v Sloveniji.'